《怀焦山圜禅师赠赵居士》
宋代·周孚

钟山一马驹，蹀躞九轨路。才高难为兄，质妙不愧父。

顷尝造其室，握手宛如故。孤灯留我语，碧眼照窗户。

寒珠湛尘源，朝日破昏雾。相期白莲社，此意何可负。

当时座间客，子亦同此趣。匆匆不再见，忽复岁云莫。

冲风战夜窗，山气想凝冱。扁舟欲问讯，恐触蛟鳄怒。

吾侪晚闻道，岁月忍虚度。声名身外鸩，文采性中蠹。

当求一转语，共證十载误。春江两涘平，偕子稽首去。

作者简介：（1135—1177）济南人，寓居丹徒，字信道，号蠹斋。孝宗乾道二年进士。淳熙初，官至真州教授。工诗，文章不事雕绘。有《蠹斋铅刀编》。